Krištúfková, Petra, poslankyňa NR SR (2017-09-07):
Vážený pán predsedajúci, vážené panie poslankyne, vážení páni poslanci. Pán minister, zastávate túto funkciu už veľmi dlhú dobu a tým pádom ste mal naozaj možnosť ukázať ľuďom, čo ste ochotný pre nich urobiť, ako vám na nich záleží a akú im venujete pozornosť. Len vy tú možnosť naozaj nevyužívate. Tak sme opäť tu aj my poslanci hnutia SME – RODINA kvôli jednému, a tým je odvolanie ministra práce, sociálnych vecí a rodiny Jána Richtera, ktoré už bolo v máji a všetci dobre vieme, že aj vtedy boli k nemu dôvody. Z kauzy resocializačného zariadenia sa stala nechutná fraška. Môžeme jednoznačne povedať, že kontrola v týchto zariadeniach je mizerná a nefunkčná. A práve aj v tomto kontexte sa chcem spýtať, čo sa zmenilo pre poslancov SNS, že sú dnes tak kritickí voči konaniu ministra, keď v máji boli proti jeho odvolaniu. Ďalej sa pýtam, či je pre vás tak ťažké sa venovať viac rodinám, matkám, deťom, zdravotne ťažko postihnutým ľuďom, ktorí sú najviac odkázaní na vás. Podotýkam ešte raz, na vás. Rada by som použila nás, ale, bohužiaľ, všetky dobré návrhy podávané nami sú pravidelne odmietané bez diskusie a bez vysvetlenia. Chápem aj to, sme opozícia, ale vy ste minister. A práve preto by som očakávala, že prídete s konkrétnym programom pomoci rodinám a vyriešením situácie v sociálnych službách. Pretože všetci vieme, že máme obrovský nedostatok sociálnych služieb pre odkázaných ľudí. A od vás by som oveľa radšej počula slová ako „mamičky, otcovia, deti, rodiny“ ako to vaše stále, neustále vyviňovanie sa. Taktiež by som chcela pripomenúť aj náš návrh zákona, ktorým sme chceli zaviesť povinnosť súdu skúmať, či osoba, ktorej bolo zverené maloleté dieťa do náhradnej osobnej starostlivosti, spáchala úmyselný trestný čin. Ani týmto návrhom, ktorý nenavyšoval štátny rozpočet, ste sa nezaoberali. Mohli ste ho teda predložiť vy, ale to ste neurobili. A takto by sme si tu mohli vymenovávať ďalšie a ďalšie dobré návrhy, keď už nepodporíte nám, tak ich aspoň predložte vy. Včera pán premiér rozprával, že máte vynikajúce výsledky a robíte úspechy vo vašom rezorte. Tak verím, že nebude teda problém na tejto schôdzi podporiť náš jednorazový rodičovský príspevok vo výške 25 eur z dôvodu pomoci rodine so zabezpečením školských pomôcok na začiatku školského roka. Alebo ďalší opätovne už podávaný náš návrh, ktorý neprešiel, aby osobnú asistenciu mohli vykonávať aj rodičia a rodinní príslušníci, ktorí dnes na to zo zákona nemajú právo. Pre mňa je neprijateľné, že ministerstvo nevie a nechce riešiť takéto základné problémy, ktoré môžu týmto rodinám výrazne pomôcť. Ja vlastne neviem, či vôbec vy viete, s akou mašinériou a byrokraciou sa stretávajú slovenské rodiny, ktoré majú doma zdravotne postihnutého člena. Verte, že nechcel by to nikto zažiť, ani jeden z nás, čo tu sme. Takže postoj hnutia SME – RODINA k odvolávaniu ministra práce, sociálnych vecí a rodiny Jána Richtera je jasný. Sme presvedčení, že tak dôležitý rezort potrebuje výmenu. Potrebuje ministra, ktorý bude zodpovedne a s citlivosťou riešiť sociálne problémy, ktoré na Slovensku pretrvávajú a nebude ich zakrývať číslami o dobrých hospodárskych výsledkoch, pretože tu na Slovensku je veľmi veľa ľudí a rodín, ktorých ohrozuje chudoba. A na záver ma prekvapuje, že zrazu to už aj vidia kolegovia zo SNS, aj keď ich jasného hlasovania o vašom odvolaní sa asi nedočkáme. Ďakujem za pozornosť.